En ansat er funktionær, når bestemte betingelser er opfyldt. Mange tror det afhænger af, om medarbejderen er månedslønnet eller timelønnet. Men det er underordnet. Om man er funktionær, afhænger derimod blandt andet af typen af arbejdsopgaver, og hvor mange timer man arbejder. Når det gælder arbejdets art, er følgende funktionærens typiske arbejdsområder: klassisk kontorarbejde køb og salg, fx butiksarbejde den administrative del af lagerarbejde teknisk bistand, fx klinikassistenter eller ingeniører ledelse af eller tilsynsførende med andre ansatte For at være funktionær skal den altovervejende del af arbejdet være af denne type. Der findes imidlertid ikke en komplet liste over stillingstyper og jobbeskrivelser, der kan sætte to streger under svaret på, om en ansat er funktionær eller ej. Ud over selve arbejdets art, skal den ansatte også faktisk arbejde mindst 8 timer i gennemsnit om ugen for at kunne være funktionær. En tredje betingelse er, at medarbejderen er ansat i en såkaldt tjenestestilling. På (lidt) mere almindeligt dansk vil det sige, at den ansatte er underlagt arbejdsgivers instruks. Arbejdsgiver har altså ret til at fortælle den ansætte, hvordan arbejdet skal gøres. OBS! Hvis virksomheden følger en overenskomst, kan denne godt give de ansatte funktionærstatus, selv om ansættelserne ikke opfylder de betingelser, der ellers skal være opfyldt.